|  |  |
| --- | --- |
| Дневна припрема наставника  Тимски час: Марина Благојевић и Јасминка Вуковић | |
| Разред и одељење: | 3/1 и 3/8 |
| Датум реализације: | 20.10.2017. |
| Наставни предмет: | СРПСКИ ЈЕЗИК |
| Наставна тема: | Књижевност |
| Наставна јединица: | „Охолица“ народна приповетка |
| Тип часа: | обрада |
| Циљ и задаци часа: | * даљи рад на оспособљавању ученика да разумеју и анализирају прочитани текст * Усвајање и разумевање приповетке „Охолица“. * Уочавање теме, идеје и ликова. * Препознавање добрих и лоших особина људи. * Развијање моралних вредности. * Понављање стечених знања о народној усменој књижњвности |
| Образовни стандарди: | * 1СЈ.1.2.6. разуме дословно значење текста * 1СЈ.2.2.5. одређује основни смисао текста и његову намену * 1СЈ.2.2.7. изводи једноставне закључке на основу текста (предвиђа даљи ток радње, објашњава расплет, уочава међусобну повезаност догађаја, на основу поступака јунака-актера закључује о њиховим особинама, осећањима, намерама и сл.) * 1СЈ.3.2.4. изводи сложеније закључке на основу текста и издваја делове текста који их поткрепљују; резимира наративни текст * 1СЈ.2.5.3. одређује главни догађај и ликове у књижевноуметничком тексту * 1СЈ.2.5.4. одређује карактеристичне особине, осећања, изглед и поступке ликова; и односе међу ликовима у књижевноуметничком тексту * 1СЈ.3.5.3. тумачи идеје у књижевноуметничком тексту, аргументује их позивајући се на текст |
| Наставна средства: | Читанка, наставни листићи за групни рад, презентација |
| Наставне методе: | дијалошка, илустративно - демонтративна, текстуална |
| Облици рада: | фронтални, индивидуални, групни |
| ТОК ЧАСА | |
| Уводни део часа: | Учитељи изводе перформанс. Један оптужује другог да је урадио нешто што није. Пријављује га и директору школе.  Ученици се стављају у положај сведока. Од њих се захтева да кажу шта су видели, тј да посведоче о наводима једног и другог учитеља.  Извести закључак да је лош онај човек који лажно оптужује другога; да можемо са сигурношћу да дајемо суд само о оним стварима које смо ми лично видели, доживели, чули, а никако на основу туђих речи и препричавања. |
| Најава наставне јединице: | На данашњем часу ћемо чути причу о једном уображеном, охолом човеку. Записујем назив наставне јединице на табли, а ученици у својим свескама. |
| Централни део часа: | Након изражајног читања текста (Читанка, стр. 62) и кратке емоционално-психолошке паузе, следи провера доживљаја:  Шта вам се допало у овој причи?  Каква осећања у вама је изазвала ова прича?  О чему говори ова прича?  На шта је сиромах упозоравао пролазнике?  Како се понашао охолица кад је чуо упозорење?  Зашто је тужио сиромаха суду?  Како се сиромах бранио на суду?  Шта је судија питао охолицу?  Зашто је судија ослободио сиромаха?  Шта нам поручује ова прича?  Колико ликова има у овој причи?  Какав је сиромах?  А какав је охолица?  Шта мислите о судији?  Групни рад:  **Задатак за I групу:**  Ваш задатак је да испричате ову причу из угла сиромаха. Причајте нам о: – месту где сте скупљали суварак; – препрекама које сте имали при обављању тог посла; – сусрету са охолицом.  **Задатак за II групу:** Ваш задатак је да испричате причу из угла охолице. Причајте нам о: – сусрету са сиромахом;  – разлогу због којег нисте хтели да се померите да сиромах прође  – осећању када сте чули пресуду.  **Задатак за III групу:** Ваш задатак је да испричате причу из угла судије. Причајте нам о  – томе како сте се осећали кад сиромах није одговарао на питања;  – томе како се охолица понашао кад је схватио да је надмудрен.  **Задатак за IV групу:**  Ваш задатак је да нам кажете која народна изрека би могла да буде поука ове приче и да образложите своју тврдњу.  **Задатак за V групу:**  Ваш задатак је да нам опишете сиромаха и охолицу (њихов физички изглед и карактерне особине)  – Извештавање група. |
| Завршни део часа: | Поновити облике народне усмене књижевности (презентација) |